Nyheden om, at den tidligere minister og mangeårige politiker Ritt Bjerregaard er død, har affødt reaktioner fra mange politikere landet over – særligt fra medlemmer af Socialdemokratiet, som Ritt Bjerregaard var en del af i fire årtier. Blandt andet folketingspolitiker Bjarne Laustsen (S), der selv har arbejdet tæt sammen med Ritt Bjerregaard. -	Hun var et fantastisk menneske, som satte sig igennem. Nogle gange kunne man godt tænke, at det handlede mere om hende end socialdemokratiet, men som jeg lærte hende at kende, blev hun mere rund med årene, fortæller Bjarne Laustsen, der blandt andet tydeligt husker dengang, han selv kom ind i folketinget med hjælp fra Ritt Bjerregaard. - Jeg husker, da jeg kom i folketinget på baggrund af det mandat fra 1990, hvor de fantastiske fire i politik – hvor Ritt var en af dem – gav Socialdemokratiet 71 mandater, hvilket var helt fantastisk. Vi kunne bare desværre ikke bruge det til noget på grund af de Radikale. En bestemt dame Selvom Ritt Bjerregaard ifølge Bjarne Laustsen var et fantastisk menneske, så var hun også bestemt. - Ritt Bjerregaard kunne man ikke komme udenom. Hun kunne håndtere medierne, få ørenlyd for en sag, og havde selv mange bud på løsninger, pointerer han og fortsætter: - Hun var sin egen på mange måder, men hun kunne også godt virke utilnærmelig, men igennem de sidste mange år havde jeg mange gode snakke med Ritt. Der var også særligt ét område, hvor den afdøde politiker gjorde en forskel. - Især på uddannelsesområdet satte hun store præg på. Hun var altid aktiv. Hun var den der lyttede, og hun var en dygtig politiker, som kunne sætte sig i respekt alle steder, hvor hun kom frem, og det er også vigtigt, konstaterer Bjarne Laustsen. Med tabet af den mangeårige politiker og minister frygter socialdemokraten dog ikke for fremtidens politikere. -	Jeg tænker nok, at der skal komme nogle som Ritt igen, for hvert årti har sine egne politikere, og vi har rigtig mange dygtige, forsikrer Bjarne Laustsen. Flere nordjyder sender hilsen Bjarne Laustsen er heller ikke den eneste politiker, der søndag mindes Ritt Bjerregaard. Flere nordjyske politikere har gjort det samme. Nordjyske Marie Bjerre (V), der er digitaliserings- og ligestillingsminister, takker afdøde Ritt Bjerregaard på Twitter : - Ritt kæmpede for os alle. Hun brød igennem det maskuline glasloft i København og Bruxelles og banede vejen for os - på tværs af politiske blokke. Vi er mange, der skylder hende tak, skriver Marie Bjerre blandt andet. Borgmester i Frederikshavn Kommune, Birgit S. Hansen (S), har på sin Facebook-side skrevet en hilsen til Ritt Bjerregaard. - Et af mine politiske forbilleder har forladt denne jord - seje Ritt. Tak Ritt, for at gå foran mange gange. Hvil i fred, skriver Birgit S. Hansen. Ritt Bjerregaard skrev en hilsen til den nuværende borgmester i et eksemplar af sin bog "valgt". Nuværende statsminister Mette Frederiksen (S) kalder Ritt Bjerregaard for "en af sin generations største politikere". - Hun elskede at udfordre og at blive udfordret. Som politiker satte hun tydelige aftryk på udviklingen af det moderne Danmark, siger hun til TV2.

Referat:
Flere nordjyske politikere har sendt en hilsen til Ritt Bjerregaard.